กระทรวงวัฒนธรรม ขอเชิญชวนประชาชนร่วมชมนิทรรศการโครงการประกวดภาพถ่าย 237 ปี กรุงรัตนโกสินทร์
กระทรวงวัฒนธรรมขอเชิญชวนประชาชนร่วมชมนิทรรศการโครงการประกวดภาพถ่าย 237 ปี กรุงรัตนโกสินทร์ ณ หอศิลป์ร่วมสมัยราชดำเนิน เพื่อสัมผัสและเรียนรู้เรื่องราวมิติต่างๆในสมัยกรุงรัตนโกสินทร์ที่หาชมได้ยากนายกฤษศญพงษ์ ศิริ ปลัดกระทรวงวัฒนธรรม เปิดเผยภายหลังเป็นประธานในพิธีเปิดนิทรรศการและมอบรางวัลโครงการประกวดภาพถ่าย 237 ปี กรุงรัตนโกสินทร์ ณ หอศิลป์ร่วมสมัยราชดำเนิน ว่า สำนักงานศิลปวัฒนธรรมร่วมสมัย ได้จัดโครงการประกวดภาพถ่าย 237 ปี กรุงรัตนโกสินทร์ เพื่อสำรวจภูมิทัศน์ที่สำคัญของการสร้างสรรค์ผลงานภาพถ่ายในบริบทร่วมสมัย โดยเปิดโอกาสให้ผู้ที่สนใจด้านการถ่ายภาพได้ส่งผลงานที่สร้างสรรค์ภายใต้หัวข้อ "วิถีรัตนโกสินทร์" และโพสต์ภาพถ่าย #Rattanakosin237th บนสื่อสังคมออนไลน์ ระหว่างวันที่ 11 เม.ย- 15 พ.ค. 2562 ที่ผ่านมา ซึ่งมีศิลปินนักถ่ายภาพให้ความสนใจส่งผลงานผ่านช่องทางออนไลน์เป็นจำนวนมาก และมีผลงานผ่านเกณฑ์เข้ารับการคัดเลือกจำนวนทั้งสิ้น 370 ผลงาน ทั้งนี้นับว่าการจัดโครงการดังกล่าวได้รับความสนใจอย่างต่อเนื่องในทุกปี และอยากให้ทุกภาคส่วนได้มีส่วนร่วมในการจัดกิจกรรมในครั้งนี้ด้วย เพื่อร่วมกันเผยแพร่เรื่องราวต่างๆในสมัยกรุงรัตนโกสินทร์สู่เยาวชนรุ่นใหม่ต่อไป//////////เสียง///////////สำหรับนิทรรศการโครงการประกวดภาพถ่าย 237 ปี กรุงรัตนโกสินทร์ คณะกรรมการฯได้คัดสรรผลงานจากศิลปินนักถ่ายภาพชาวไทยที่ได้สมัครเข้าร่วมประกวดฯ ให้ได้เข้าร่วมในนิทรรศการครั้งนี้ ประกอบด้วย ผลงานภาพถ่ายที่ได้รับรางวัล จำนวน 23 ผลงาน ผลงานภาพถ่ายร่วมแสดง 41 ผลงาน และผลงานภาพถ่ายร่วมแสดงเกียรติยศ โดยคณะกรรมการฯ จำนวน 3 ผลงาน รวมเป็นผลงานจัดแสดงทั้งสิ้น 67 ผลงาน ทั้งนี้เพื่อเป็นการถวายพระพรแด่พระบาทสมเด็จพระวชิรเกล้าเจ้าอยู่หัว เนื่องในวโรกาสวันเฉลิมพระชนมพรรษา 67 พรรษา และร่วมเป็นส่วนหนึ่งของการเฉลิมฉลองในงานใต้ร่มพระบารมี 237 ปี กรุงรัตนโกสินทร์ที่ได้จัดขึ้นในปี 2562 นี้ โดยผู้ที่สนใจสามารถเข้าร่วมชมนิทรรศการภาพถ่ายดังกล่าวได้ ณ ห้องนิทรรศการ 5 ชั้น 2 หอศิลป์ร่วมสมัยราชดำเนิน ได้ระหว่างวันนี้จนถึงวันที่ 30 ก.ค. 2562 เวลา 10.00-19.00น. ยกเว้นวันจันทร์และวันหยุดนักขัตฤกษ์